יעקב בוזגלו

קריירה

בוזגלו, יליד שכונת הקטמונים בירושלים, החל את הקריירה בקבוצת הפועל ירושלים. הוא החל לשחק בקבוצה הבוגרת בגיל 17, בעונת 1974/1975, תחת המאמן אדמונד שמילוביץ'. את שער הבכורה שלו בקריירה כבש בניצחון החוץ 2–0 על מכבי תל אביב באצטדיון בלומפילד. בוזגלו נודע ביכולת הכדרור והכשרון הרב שהפגין כשחקן קו, אך עם זאת נקלע לעימותים תכופים עם שחקני התקפה אחרים בקבוצה ועם מאמניו. במקביל, זומן בוזגלו לנבחרת ישראל הצעירה של ישראל, ובמהלך עונתו האחרונה בירושלים אף ערך את הופעתו היחידה במדי הנבחרת הבוגרת. בוזגלו נכנס כמחליף בהפסדה של הנבחרת 0–1 לאוסטריה, במשחק שנערך בבלומפילד ב-30 בינואר 1979.
לקראת עונת 1979/1980 עבר בוזגלו לקבוצת הפועל תל אביב, אותה אימן אז דוד שווייצר. בוזגלו החמיץ את מחזורי הפתיחה של העונה עקב הרחקה ארוכה שספג בשלהי עונתו האחרונה בירושלים, והופעת הבכורה הרשמית שלו בהפועל תל אביב נערכה רק ב-3 בנובמבר 1979, במסגרת המחזור השישי בליגה, בהפסדה הביתי 0–1 להפועל יהוד. שבועיים אחר כך, ב-17 בנובמבר, כבש בוזגלו את שער הבכורה שלו במדי הפועל תל אביב. בוזגלו כבש בדקה ה-85 את שערה השני של קבוצתו בניצחון 2–0 על הפועל פתח תקווה, והוסיף שער נוסף שבוע לאחר מכן, במשחק מול הפועל באר שבע שהסתיים בתיקו 1–1. היה זה שערו האחרון באותה העונה, שבהמשכה לא הצליח בוזגלו לשמור על יציבות בכושרו וסבל מספר פעמים מפציעות. בוזגלו וקבוצתו סיימו את העונה במקום השני בטבלה, אחרי האלופה מכבי נתניה. בעונה שלאחר מכן זכה בוזגלו עם הפועל תל אביב באליפות, והעפיל עמה לגמר גביע המדינה, שם נוצחה הקבוצה על ידי בני יהודה תל אביב בפנדלים. בוזגלו כבש שני שערים באותה העונה.
לאחר ששיחק במדי הפועל תל אביב במשחקי גביע האינטרטוטו שהתקיימו טרם פתיחת עונת 1981/1982, עבר בוזגלו להפועל לוד ששיחקה באותה עונה בליגת המשנה. בוזגלו הפך לאחד מכוכביה של הקבוצה, עמה העפיל כבר בעונתו הראשונה בחזרה לליגה הבכירה, לראשונה מזה 17 שנים. בעונת 1983/1984 מונה דרור קשטן למאמן הקבוצה, והוביל אותה לתוארה הראשון בהיסטוריה, גביע המדינה. בחצי הגמר פגשה לוד את מכבי תל אביב, ובוזגלו היה מעורב בשני שעריה של קבוצתו, כשהוכשל ברחבה והביא לפנדל, וכבש שער נוסף שהקנה לקבוצתו את המקום בגמר הגביע לאחר ניצחון 2–1. במשחק הגמר פגשה לוד את הפועל באר שבע, ולאחר 0–0 בתום ההארכה גברה עליה 3–2 בדו-קרב הפנדלים. בוזגלו היה מכובשי הפנדלים לזכות קבוצתו.
לאחר התקופה המוצלחת בלוד, חזר בוזגלו למועדון נעוריו הפועל ירושלים בליגת המשנה, לקראת עונת 1984/1985. בוזגלו וקבוצתו העפילו לליגה הבכירה בתום העונה, אך עונה אחר כך שוב ירדו לליגת המשנה, לאחר שסיימו במקום ה-14 מתוך 16 קבוצות. בוזגלו תרם באותה עונה ארבעה שערי ליגה, שלא סייעו לקבוצתו להישאר בליגה הבכירה. עם סיום עונת הירידה עבר בוזגלו ליריבתה העירונית של הפועל, בית"ר ירושלים, שם שוב שיחק תחת הדרכתו של דרור קשטן. בוזגלו שימש בעיקר כשחקן ספסל, הופיע ב-11 משחקי ליגה ולא כבש בהם, אך היה חלק מסגל הקבוצה שזכתה בתום העונה באליפות.

חיים אישיים

יעקב בוזגלו נשוי לחני, ולהם ארבעה בנים: אוהד, אסי, מאור ואלמוג. כל הארבעה הם כדורגלני עבר והווה, והבולט בהם הוא מאור, קשר נבחרת ישראל. בוזגלו ידוע כאב המתערב בענייני הכדורגל של בניו, ולעיתים קרובות התראיין באמצעי התקשורת בנושאים הקשורים לכך. בשנת 2000 התפרסם סרטו הדוקומנטרי של הבמאי שלמה וזאנה, "בוזי כפול ארבע", המתאר את סיפור חייה של משפחת בוזגלו בעולם הכדורגל, ובייחוד של האב יעקב. 
מעורבותו של בוזגלו בקריירה של בנו מאור עלתה לכותרות כשמאור רצה לעבור לקבוצת מכבי תל אביב, ובעליה של מכבי חיפה יעקב שחר סירב לשחררו עקב חוב כספי לטענתו. בתגובה, הפגין יעקב מול ביתו של שחר, תוך שהוא נושא שלטים בגנות התנאים שהציב שחר. בשלב מסוים אף הודיע למכבי תל אביב כי העסקה מבוטלת. לבסוף חתם מאור במכבי תל אביב, אך התבטאויותיו של אביו לעיתים קרובות הובילו למתיחות בין המועדון לשחקן. במאי 2009, בעקבות התבטאות של אביו בגנות המועדון בתקשורת, נקנס מאור על ידי מכבי תל אביב בסכום של 50 אלף דולר.
מעורבותו של יעקב בקריירה של בנו זיכתה אותו בחיקוי בתוכנית הספורט הסאטירית "בובה של לילה". בתוכנית, שעלתה לשידור בשנת 2011, זכה בוזגלו לחיקוי של הקומיקאי אסי ישראלוף, ומהחיקוי נולד הביטוי המזוהה עם הדמות, "הילד ענק". בוזגלו השתמש בביטוי זה כשם לעסק בהנהלתו, אותו הקים בשנת 2012, ומטרתו לעזור לכדורגלנים צעירים ולהוריהם, להנחות אותם ולהבהיר להם את זכויותיהם.
בספטמבר 2014 הצטרף בוזגלו  לפאנל של תוכנית הספורט "המנהלת" בערוץ הטלוויזיה של ONE.
בנובמבר 2017 עלתה ב-yes סדרת דוקו-ריאליטי בשם "הבוזגלוס" העוקבת אחר בני משפחתו.